Van suksesvolle sakeman tot sanger | Maroela Media
Etienne Smit. Foto: Etiennesmit.com
Etienne Smit sê dit is passie, geloof en die wil om jou droom uit te leef, maak nie saak wat gebeur nie. Dit is die boodskap wat hierdie nuwe Afrikaanse minnesanger wil oordra. Wanneer jy hom ontmoet, besef jy dat musiek die ritme van sy hart is. Hy is 'n warm, vriendelike en positiewe gesinsman wat nog baie gewild onder Afrikaanse musiekliefhebbers gaan word.
Toe Etienne besluit het om sy droom as sanger na te jaag, het hy seker gemaak dat hy hom met die beste in die musiekbedryf omring. Emil Struwig is 'n ervare liedjieskrywer en een van sy komposisies, "Hemel in jou oë" het onlangs die top 26 in die Afri-Visie-liedjieskryfkompetisie gehaal. Emil het sewe van die snitte op Etienne se debuutalbum, Ritme van my hart, geskryf. Onder Emil se komposisies op die album is "Sonder jou", die eerste treffersnit, "Alles onder die son", 'n lekker positiewe snit wat die dansvloere gou sal volmaak en "Wat 'n pa nie sal doen" , wat byval sal vind by enige pa van 'n seun.
Sy vokale leermeester is niemand minder nie as Amanda Luyt, wat al 'n paar albums vrygestel het. Hy het baie by haar geleer en hy sê hy slurp haar raad soos 'n spons op.
Etienne is vasberade om 'n sukses van sy musiekloopbaan te maak en sal met niks minder as die eerste plek tevrede wees nie. Hy is bereid om alles te gee om dit te vermag en daarom is hy 'n kunstenaar wat dopgehou moet word.